
	Techninės specifikacijos (TS) 6 p. pateiktuose reikalavimuose įrangai lentelės 2 p. nurodyta, kad „Kalbų mokymui(si) pritaikytoje programinėje įrangoje turi būti paruoštas interaktyvus turinys anglų kalbos mokymui(si).“. Taigi suprantama, kad perkama programinė įranga yra skirta būtent anglų kalbos mokymui(si). Tuo tarpu, TS 18 p. nurodoma, kad įranga turi būti pritaikyta gestų ir simbolių kalbos mokymui. Prašome paaiškinti, kaip gestų kalba siejasi su anglų kalbos mokymu(si)? Tuo atveju, jei TS nėra padaryta klaida, prašome paaiškinti, kokiu būdu turi būti įgyvendintas reikalavimas, kad programinė įranga būtų pritaikyta gestų ir simbolių kalbos mokymui, kokia yra tokių paslaugų apimtis, kokie keliami reikalavimai?
	Perkančioji organizacija paaiškina, kad Pirkimo sąlygos turi būti aiškinamos sistemiškai (pvz., Lietuvos Aukščiausiojo Teismo 2013 m. gegužės 3 d. nutartis civilinėje byloje Nr. 3K-3-272/2013, 2015 m. gruodžio 11 d. nutartis civilinėje byloje Nr. 3K-3-661-469/2015, kt.).

Siekiamas įsigyti Pirkimo objektas, t.y. programinės įrangos klasės komplektai (prekės, o ne paslaugos), jų sudėtis, paskirtis, ko siekiama įsigyjama programine įranga (kokių jos funkcionalumų) yra aprašyta TS reikalavimuose.
Perkančioji organizacija, nekeisdama Pirkimo sąlygų, o taip pat jų turinio ir esmės, paaiškina, kad, nors, kaip teisingai Prašyme nurodo Tiekėjas, pagal TS reikalavimus, kalbų mokymui(si) pritaikytoje programinėje įrangoje turi būti paruoštas interaktyvus turinys tik anglų kalbos mokymui(si), tačiau pabrėžtina, jog iš TS turinio (reikalavimų visumos) yra akivaizdu (bet kuriam profesionaliam rinkos dalyviui turėtų būti aišku), kad perkama programinė įranga yra skirta ne specifiškai anglų kalbos, o, apskritai, kalbų mokymuisi. Atitinkamai, be kita ko, įgyvendinant siekį, kad  programinė įranga būtų pritaikyta specialiųjų ugdymosi poreikių turintiems mokiniams, keliamas reikalavimas, kad programinė įranga būtų pritaikyta gestų ir simbolių kalbos mokymui. T.y. TS 6 punkto „reikalavimų programinei įrangai“ lentelės 18 eilutės reikalavimas reiškia, kad, įgyvendinant kitus TS 6 punkto „reikalavimus programinei įrangai“ (techninius parametrus, funkcionalumus), jie prekėje (programinėje įrangoje) turi būti tokie, kad naudojantis programine įranga būtų galima mokyti ir gestų bei simbolių kalbų.

	
	TS lentelės 19 p. nurodyta, kad dalis programinės įrangos turi veikti vietiniame tinkle be išorinės interneto prieigos. Toks nustatytas reikalavimas yra neaiškus ir netikslus, nes nėra aišku, kokia programinės įrangos dalis turi veikti vietiniame tinkle. Be to, tiekėjas prašo paaiškinti, ar aplikacija turėtų būti SaaS tipo ar lokali. Jei Perkančioji organizacija siekia įsigyti sprendimą paremtą SaaS modeliu (ar lygiaverčiu), tuomet prašome paaiškinti, kaip toks sprendimas galėtų veikti be išorinės interneto prieigos. Jei Perkančioji organizacija siekia įsigyti aplikaciją, kuri yra lokali, tokiu atveju kyla klausimas, kam jai reikalingas interneto ryšys?
	Perkančioji organizacija paaiškina ir atkreipia Tiekėjo dėmesį, kad jo paties minimoje TS 6 punkto „reikalavimų programinei įrangai“ lentelės 19 eilutėje „Tinklo optimizavimas“ yra aiškiai nurodyta: „<...> Dalis programinės įrangos funkcionalumų turi veikti vietiniame interneto tinkle (be išorinio interneto prieigos), siekiant taupyti išorinio interneto srautą. Turi būti galimybė atlikti ne mažiau kaip šias funkcijas: 
- Mokinių grupavimas/poravimas
- Dalijimasis vaizdu
- Klausymo ir kalbėjimo ryšio
- Mikrofono valdymą
- Tekstinių pranešimų siuntimas“, tad Pranešimo teiginys apie tai, kad „nėra aišku, kokia programinės įrangos dalis turi veikti vietiniame tinkle“ yra apskritai nepagrįstas.
Taip pat pažymėtina, kad būtent patys tiekėjai šiuo atveju turi pasiūlyti programinės įrangos veikimo „sprendimus“, kad būtų išpildyti TS keliami pagrįsti reikalavimai programinei įrangai ir jos veikimui. Perkančioji organizacija Pirkimo sąlygomis niekaip neriboja tiekėjų teisės siūlyti bet kokius programinius sprendinius / programinę įrangą bet kokių keliamų reikalavimų įgyvendinimui.

	
	TS lentelės 25 p. numatyta, kad mokytojui turi būti suteikiama neriboto dydžio duomenų talpykla 5 metams. Tiekėjas nori atkreipti dėmesį, kad toks reikalavimas yra neįgyvendinamas, todėl šis reikalavimas turi būti tikslinamas. Be to, atsižvelgiant į tai, kad nuo talpyklos dydžio priklauso tiekėjų siūloma kaina, tai Perkančioji organizacija turi tiksliai nurodyti, koks yra jos poreikis duomenų talpyklai, apibrėžiant konkrečius reikalavimus. Todėl, tiekėjas prašo patikslinti TS 25 p., nurodant konkrečius reikalavimus duomenų talpyklai (konkretų jos dydį). 
	Perkančioji organizacija paaiškina, kad atsižvelgiant į pirkimo objekto specifika ir siekdama užtikrinti, kad mokyklos / mokytojai programinėje įrangoje galėtų talpinti tiek kalbų mokymo turinio, kiek jiems bus reikalinga (t.y. visą norimą, kurio kiekis iš anksto nėra žinomas, juolab, kai programinė įranga bus pristatoma į skirtingas mokyklas ir mokyklų/mokytojų talpinamo turinio kiekis gali būti visiškai skirtingas), duomenų talpos dydžio poreikis taip pat priklauso bei gali skirtis ir nuo pačios programinės įrangos, jos funkcionalumo (pavyzdžiui, failų archyvavimo).

Pabrėžtina, kad Pirkimo sąlygose prekėms yra nustatyti būtent tokie techniniai ir (ar) funkcionalumo reikalavimai, kurie yra reikalingi. Atitinkamas TS reikalavimas nėra savitikslis. Primename, kad perkančioji organizacija yra paviešinusi bendrą maksimalią lėšų sumą, kad tiekėjas galų įsivertinti ar jis yra pajėgus pateikti pasiūlymą.

	
	TS 8 p. nurodyta, kad tiekėjas pasiūlymų vertinimo metu turės pristatyti prekių pavyzdžius. Prašome paaiškinti, kokius prekių pavyzdžius turės tiekėjas pristatyti, jei jis dalį programinės įrangos planuoja sukurti sutarties vykdymo metu?
	Perkančioji organizacija, nekeisdama Pirkimo sąlygų, o taip pat jų turinio ir esmės, paaiškina / atkreipia Tiekėjo dėmesį, kad TS 8 punkte buvo aiškiai ir nedviprasmiškai nurodyta, jog „pagal šio pirkimo sąlygų reikalavimus tiekėjo pateiktas prekės pavyzdys turi jo vertinimo metu atitikti šios techninės specifikacijos 6.1 punkto lentelės 1, 3, 4, 5, 8, 10, 11, 13, 14, 15, 19, 25, 26, 30 eilučių reikalavimus ir visus 6.2 punkto lentelės reikalavimus“. Reikalavimai prekių pavyzdžių pateikimui (prekės pavyzdžio atitikties vertinimo apimtis, tvarka ir kt.) buvo nustatyti ir Pirkimo specialiųjų sąlygų 10 skyriuje, kurio 10.1 punkte, be kita ko, buvo taip pat nurodyta būtent kokių (ne visų) pasiūlytos prekės parametrų, funkcionalumų atitiktimi TS reikalavimams Perkančioji organizacija nori įsitikinti jau pasiūlymų vertinimo metu, galimai ekonomiškai naudingiausią pasiūlymą pateikusiam tiekėjui pateikiant Perkančiajai organizacijai siūlomos prekės pavyzdį.  
Tad akivaizdu, kad šiuo atveju tiekėjai gali siūlyti Pirkimui tokią prekę, kurios atitiktį konkrečiai išvardintiems TS reikalavimams tiekėjai gali pademonstruoti jau pasiūlymų vertinimo (pavyzdžių demonstravimo), o ne Pirkimo sutarties vykdymo, metu.



